《九日登芦台怀于鳞元美兄弟明卿诸君子二首 其二》
明代·徐中行

孤城摇落气悲哉，斥卤黄花也自开。万里乡心随去雁，九河秋色起登台。

自怜蓬鬓风尘老，犹忆萸囊汉署来。此日衔杯谁不念，飘零天地转堪哀。

作者简介：（1517—1578）明浙江长兴人，字子舆，号龙湾，因读书天目山下，称天目山人。嘉靖二十九年进士。授刑部主事，官至江西左布政使。与李攀龙、王世贞等称后七子。性好客，卒于官，人多哀之。有《青萝集》、《天目山人集》。